LITTLE ROCK. Len šesť dní bola Gertrude Weaverová najstarším človekom na zemeguli. Na Veľkonočný pondelok zomrela vo veku 116 rokov v domove dôchodcov v americkom štáte Arkansas, informovala agentúra AP.
Svoje 117. narodeniny, ktoré by oslavovala 4. júla, teda na americký Deň nezávislosti, hoci sa podľa niektorých záznamov narodila v apríli, si chcela Weaverová pripomenúť veľkolepo. Plánovala pozvať amerického prezidenta Baracka Obamu a mal byť odpálený aj ohňostroj.
Marii Trisolliniovej, starostke svojho domovského mesta Camden, prezradila Weaverová krátko pred smrťou tajomstvo svojho dlhého života.
"Používajte veľa hydratačného krému, buďte ku každému milá, milujte svojich blížnych a jedzte doma varené jedlo. Nestravuje sa vo fast foodoch," povedala.
Pred Weaverovou bola najstarším človekom na svete tiež žena, Japonka Misao Okawová, ktorá zomrela 1. apríla vo veku 117 rokov. Okawaová bola zároveň posledným žijúcim japonským občanom narodeným v 19. storočí.
Podľa združenia Gerontology Research Group (GRG), zhromažďujúceho informácie o najstarších žijúcich osobách na celom svete, sú nažive už len traja ľudia, ktorí sa narodili v 19. storočí.
Po smrti Gertrude Weaverovej sa najstarším človekom na svete stala ďalšia žena, Jeralean Telleyová. Narodila sa 23. mája 1899 a žije na predmestí Detroitu.